নির্যাতিতাকে ফের নির্যাতন পুলিশের! যোগী সরকারকে ধুয়ে দিল তৃণমূল

ওয়েব ডেস্ক: গণধর্ষণের (Gang Rape) বিচার চাইতে পুলিশের দ্বারস্থ হয়েও রেহাই পেলেন না তরুণী। ফের একবার যৌন নির্যাতনের শিকার হলেন এক নির্যাতিতা। ঘটনা যোগীরাজ্য উত্তরপ্রদেশের (Uttar Pradesh) বুন্দেলশহরের। আর সেখানেই রক্ষকের ভূমিকায় থাকা পুলিশের (Police) বিরুদ্ধে ভক্ষক হওয়ার গুরুতর অভিযোগ সামনে এল। আর এবার এই ঘটনার নিন্দায় সরব হল সর্বভারতীয় তৃণমূল কংগ্রেস (All India Trinamool Congress)। ডবল-ইঞ্জিন রাজ্যে নারী নিরাপত্তা নিয়ে ফের একবার সরব পশ্চিমবঙ্গের শাসক দল।

বুধবার সর্বভারতীয় তৃণমূল কংগ্রেসের তরফে সোশ্যাল মিডিয়ায় বুন্দেলশহরের এই নক্ক্যরজনক ঘটনার খবর প্রকাশ করে এর তীব্র প্রতিবাদ জানানো হয়েছে। সেই পোস্টে লেখা হয়েছে, ‘ধর্ষণের বিচার চেয়ে পুলিশের দ্বারস্থ হওয়ার পর সেই পুলিশের হাতেই গণধর্ষণের শিকার হতে হয় বুলন্দশহরের যুবতীকে। আর তাঁর পরিবারের সদস্যদের উপরও নেমে আসে পুলিশি নির্যাতন। সবই বিজেপির আচ্ছে দিনের ফসল।’

আরও পড়ুন: ডবল-ইঞ্জিন রাজ্যের ক্যাফেতে দুষ্কৃতী হামলা, দেখুন ভয় ধরানো ভিডিও

পোস্টে তৃণমূলের তরফে আরও লেখা হয়, ‘বিজেপির প্রশ্রয়েই আজ দুর্বৃত্ত থেকে পুলিশও ধর্ষক। এর পরেও এরা নারী সুরক্ষার বুলি আওড়ায়। মুখ্যমন্ত্রী যোগী আদিত্যনাথ এখনও মুখ্যমন্ত্রীর পদে বসে থাকেন কী করে? এদের কি বিন্দুমাত্র চক্ষুলজ্জাটুকুও নেই?’ তৃণমূলের দাবি, উত্তরপ্রদেশে যোগী শাসনে নারী সুরক্ষা আজ প্রহসন। সেই কারণে সে রাজ্যের মুখ্যমন্ত্রীর পদত্যাগ দাবি করে পোস্টে তৃণমূলের তরফে লেখা হয়, ‘আমাদের দাবি স্পষ্ট- হয় নারীদের নিরাপত্তা দাও, নয় পদত্যাগ করো!’

প্রসঙ্গত, উত্তরপ্রদেশের বুন্দেলশহরের এক ২৮ বছরের তরুণী চারজনের বিরুদ্ধে যৌন হেনস্থার অভিযোগ জানাতে গেলে পুলিশের কাছে তাঁকে ফের হেনস্থার শিকার হতে হয় বলে অভিযোগ। পাশাপাশি, দোষীদের বিরুদ্ধে শাস্তিমূলক ব্যবস্থা নেওয়ার জন্য নির্যাতিতার কাছে ঘুষ চাওয়ার অচিযোগও ওঠে দুই পুলিশকর্মীর বিরুদ্ধে। সেই ঘটনার বিরোধীতায় এবার সরব হল তৃণমূল।